Студенташна йукъара шеран уггаре дика ловзархочун Нейсмитан совгӀат
Студенташна йукъара шеран уггаре дика ловзархочун Нейсмитан совгӀат (инг. Naismith College Player of the Year award) — студенташна йукъахь NCAA баскетболан чемпионатан уггаре дика ловзархочунна Atlanta Tipoff Club кхолламо ло хӀора шеран баскетболан совгӀат. СовгӀатан цӀе йелла баскетбол кхоьллинчу Нейсмит Джеймсан сийнна. Дуьххьара и хӀонс йелла 1968/69 шеран Лос-Анджелесера Калифорнин университетера Алсиндор Льюна. 1982/83 шарахь дуьйна дала долийна зударшна а, дуьххьара и совгӀат дина Шира Доминионан университетера Донован Эннан. Таханлера совгӀатан дизайн кечйина 1983 шарахь Атлантера скульпторо Дэйв Мартина. 1987 шарахь йукъайаьккхира ишколахошна йукъара уггаре дика ловзархочун Нейсмитан совгӀат, цул сов иштта совгӀаташ ло тренершна, суьдхошна, баскетбол кхиоран ладаме гӀодинчу адамашна. Шина ловзархочунна, Уолтон Биллан а, Сэмпсон Ральфан а делла и совгӀат кхуз-кхузза. Зударийн совгӀатан кхузза лауреат хилла Миллер Шерил а, Стюарт Брианна а, шоз-шозза хӀонс йаьккхина Дэвис Клариссас, Холдскло Чамика, Стэйли Дона, Таурази Дайанас, Огастус Сеймона, Мур Майяс, Грайнер Бриттни. Дюрант Кевина, Дэвис Энтонис, Уильямсон Зайона и совгӀат даьккхина хьалхара курсехь болуш. Кхечарал алсама оцу номинацехь толамхой хилла Дьюкан университетан баскетболхой (8-зза) а, Коннектикутан университетан баскетболхой (10-зза). И совгӀат тӀаьххьара даьккхинарш бу Дьюкан университетера Уильямсон Зайон а, Айовин университетера Густафсон Меган.